b"\n_START_ARTICLE_\nJaume Compte i Canelles\n_START_SECTION_\nActivitats pol\xc3\xadtiques\n_START_PARAGRAPH_\nDe jove milit\xc3\xa0 en el Centre aut\xc3\xb2nom de dependents del comer\xc3\xa7 i la ind\xc3\xbastria, CADCI. Membre de primera hora d'Estat Catal\xc3\xa0, va ser un dels fundadors, l'any 1925, de La Bandera Negra, grup armat d'Estat Catal\xc3\xa0 encarregat d'efectuar accions militars contra les autoritats espanyoles, juntament amb Miquel Badia i Capell, Daniel Cardona i Civit, Marcel\xc2\xb7l\xc3\xad Perell\xc3\xb3 i Domingo, Ramon Xammar i Sala, Emili Granier Barrera, Jaume Juli\xc3\xa0 i Jaume Balius. _NEWLINE_A finals de maig de 1925 particip\xc3\xa0 ensems amb l'escamot Roell, en l'atemptat contra el rei d'Espanya, Alfons XIII quan, de tornada de Barcelona cap a Madrid, passava en tren per un dels t\xc3\xbanels del Garraf. Fou condemnat a mort per un tribunal militar, per\xc3\xb2 la pena li fou commutada per la de cadena perp\xc3\xa8tua._NEWLINE_Arran de la caiguda de la Dictadura de Primo de Rivera i la proclamaci\xc3\xb3 de la Segona Rep\xc3\xbablica Espanyola el 1931, fou alliberat. Dirig\xc3\xad aleshores els escamots de defensa de la Rep\xc3\xbablica Catalana proclamada per Maci\xc3\xa0. Decebut per la dissoluci\xc3\xb3 de la Rep\xc3\xbablica Catalana, no va voler acceptar la Conselleria de Treball que li va oferir Maci\xc3\xa0, i m\xc3\xa9s tard tampoc no accept\xc3\xa0 la integraci\xc3\xb3 d'Estat Catal\xc3\xa0 dins Esquerra Republicana de Catalunya. Aleshores adopt\xc3\xa0 uns postulats socialistes revolucionaris i independentistes, i fund\xc3\xa0 un nou partit que adopt\xc3\xa0 els noms d'Estat Catal\xc3\xa0-For\xc3\xa7a Separatista d'Extrema Esquerra i Estat Catal\xc3\xa0-Partit Proletari, i que el 1934 s'escind\xc3\xad en Estat Catal\xc3\xa0 i Partit Catal\xc3\xa0 Proletari. _NEWLINE_El 6 d'octubre de 1934, quan Companys proclam\xc3\xa0 la Rep\xc3\xbablica Catalana dins la Federaci\xc3\xb3 Espanyola, Compte s'atrinxer\xc3\xa0 als locals del CADCI (a la rambla de Santa M\xc3\xb2nica de Barcelona), entitat dirigida per elements del seu partit, tot vigilant els moviments dels soldats de la caserna situada a les Drassanes. Poc despr\xc3\xa9s les tropes atacaren amb artilleria el local i Jaume Compte hi va morir, a quarts d'una de la matinada, juntament amb Manuel Gonz\xc3\xa1lez Alba i Amadeu Bardina."